Hakemuksetta saatu kaksoiskansalaisuus
Usko ja elämä - Matkaevääksi 28.6.2017 06:00 | Päivämies
Viestit valtioiden hallituksista ja hallitsijoista, juuri valituista ja vaihtuneista, saavuttavat meidät lähes päivittäin. Hallitsijoita arvioidaan heidän kokemustensa ja toimiensa pohjalta. Arviointeihin vaikuttavat hyvin paljon myös heidän edustamansa arvot sekä henkilökohtaiset ominaisuudet.
Jokainen meistä kuuluu johonkin kansaan. Sen jäseneksi synnytään, ei kutsuta. Kansalaiset odottavat, että heidän hallitsijansa luo vapaan ja turvallisen ilmapiirin elää ja toimia.
Jokaisella ihmisellä on syntyessään kaksoiskansalaisuus. Ei ole väliä sillä, minkä ajallisen valtakunnan kansalainen ihminen on. Jumala on jo ennen syntymää ottanut hänet lapsekseen, jäseneksi valtakuntaansa, jonka hallitsijana on itse Jeesus, Jumalan Poika.
Kaksoiskansalaisuuden hinta
Jumalan valtakunnan jäsenyyden hinta on niin korkea, että sen lunastaminen ei ole ihmiselle mahdollista. Jeesus on sen kärsimyksellään ja ristinkuolemallaan meille lunastanut. Kansalaisuus on meille ilmainen – kysymys on armolahjasta. Jeesuksen rakkaus on käsittämättömän suuri meitä ja koko ihmiskuntaa kohtaan.
Kuten ajallisia hallitsijoita, myös Jeesusta arvioidaan kuningaskuntansa hallitsijana, kuninkaana. Ajassamme tosin on arvioita, jotka jopa kyseenalaistavat sekä Jeesuksen historiallisena henkilönä että hänen valtakuntansa olemassaolon.
Jumalan sanasta voimme lukea, että Jeesuksella on kaikki kokemus ihmisenä elämisestä. Hän on kulkenut inhimillisesti ajateltuna kaikkein alhaisimmat paikat. Jumalan Poikana hän on kulkenut myös läpi taivaiden. Hänen kokemuksensa kattaa jokaisen ihmisen vaikeimmatkin kokemukset, ja kohtaamamme kiusaukset ovat hänellekin tutut. Tosin Jeesus meistä poiketen ei langennut syntiin. (Hepr. 4:14–16.)
Kutsu kuuluu takaisin
”Koska meillä on suuri ylipappi, Jeesus, Jumalan Poika, pysykäämme tässä tunnustuksessa”, kehottaa Jumalan sana (Hepr. 4:14). Heprealaiskirjeestä (10:25) voimme edelleen lukea, et-temme saa laiminlyödä seurakuntamme yhteisiä kokouksia. ”Astukaamme rohkeasti armon valtaistuimen eteen, jotta saisimme armoa ja laupeutta” (Hepr. 4:16). Vieläkin Jumalan valtakunnasta kuuluu anteeksiannon saarna. Sen uskomalla Jumalan kansa saa yhä iloita matkasta taivastiellä.
On olemassa vaara, että menetämme tämän elämän kalleimman lahjan, Jumalan valtakunnan kansalaisuuden. Jumalan lapseuden menettäneelle kuuluu yhä kutsu palata Jumalan valtakuntaan. Hänen uskottavakseen kuulutetaan samaa saarnaa kaikkien syntien sovituksesta kuten jo aiemmin uskoneille.